PREDKLADACIA SPRÁVA

Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 436/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na strojové zariadenia v znení neskorších predpisov (ďalej len „návrh nariadenia vlády“) predkladá predseda Úradu pre normalizáciu, metrológiu a skúšobníctvo Slovenskej republiky (ďalej len „úrad“) na základe úlohy B.1. uznesenia vlády Slovenskej republiky č. 11 z 15. januára 2025 k návrhu Plánu legislatívnych úloh vlády Slovenskej republiky na rok 2025 a B.1. uznesenia vlády Slovenskej republiky č. 346 z 2. júla 2025 k návrhu na určenie zodpovednosti ministerstiev, ostatných ústredných orgánov štátnej správy a niektorých orgánov verejnej moci za aplikáciu a prijatie opatrení na vnútroštátnej úrovni k nariadeniam Európskej únie a rozhodnutiam Európskej únie.
Nariadením vlády Slovenskej republiky č. 436/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na strojové zariadenia v znení neskorších predpisov (ďalej len „nariadenie vlády č. 436/2008 Z. z.“) bola do slovenského právneho poriadku prebratá smernica Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (prepracované znenie) 
(Ú. v. EÚ L 157, 9.6.2006) v platnom znení (ďalej len „smernica 2006/42/ES v platnom znení“). 
Smernica 2006/42/ES v platnom znení sa s účinnosťou od 20. januára 2027 zrušuje a nahrádza nariadením Európskeho parlamentu a Rady (EÚ) 2023/1230 zo 14. júna 2023 
o strojových zariadeniach a o zrušení smernice Európskeho parlamentu a Rady 2006/42/ES 
a smernice Rady 73/361/EHS (Ú. v. EÚ L 165, 29.6.2023) v platnom znení (ďalej len „nariadenie (EÚ) 2023/1230 v platnom znení“), ktoré nadobudlo účinnosť 19. júla 2023. 
Požiadavky vyplývajúce z nariadenia (EÚ) 2023/1230 v platnom znení boli implementované zákonom č. 318/2025 Z. z., ktorým sa mení a dopĺňa zákon č. 56/2018 Z. z. 
o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Uvedeným zákonom však nebolo zabezpečené vykonanie čl. 51 ods. 2 nariadenia (EÚ) 2023/1230 v platnom znení, ktorým sa s účinnosťou od 20. januára 2027 zrušuje smernica 2006/42/ES v platnom znení. Z uvedeného dôvodu sa návrhom nariadenia vlády zabezpečuje vykonanie čl. 51 ods. 2 nariadenia (EÚ) 2023/1230 v platnom znení prostredníctvom zrušenia nariadenia vlády 
č. 436/2008 Z. z., a to s účinnosťou od 20. januára 2027.
Prijatím návrhu nariadenia vlády sa zabezpečí súlad vnútroštátneho právneho poriadku Slovenskej republiky s právom Európskej únie a Európskou chartou miestnej samosprávy.

